Nedžad Ibrišimović

**Nedžad Ibrišimović**, bosanskohercegovački književnik. Rođen je 20. oktobra 1940. godine u Sarajevu, a umro 15. septembra, 2011., također u Sarajevu. U trećoj godini je ostao bez oca i s majkom odlazi u Žepče gdje završava osnovnu školu. Nakon jednogodišnjeg pohađanja tehničke škole u Zenici, 1957. godine prelazi u Sarajevo i pohađa srednju školu za primjenjene umjetnosti, odsjek vajarstvo i završava je 1961. godine. Nakon godinu dana nastavničkog rada u Žepču, upisuje studij filozofije u Sarajevu i diplomira 1977. godine.

Bio je urednik u listovima "Naši dani" i "Oslobođenje", jedno vrijeme bio je nastavnik u Goraždu, ali je uglavnom bio profesionalni književnik.

U toku agresije na BiH direktno se uključio u odbranu zemlje. Na Dobrinji je organizovao KZB "Preporod" koja je radila i u doba blokade ovog dijela Sarajeva.

Član je Udruženja likovnih umjetnika BiH od 1982. godine. Od 1982. do 2000. imao deset samostalnih izložbi. Bio je predsjednik je Društva pisaca Bosne i Hercegovine, od 1993. do 2001. godine, a od 1995. do 1998. glavni i odgovorni urednik časopisa za književnost "Život". Prevođen je na češki, turski, albanski, engleski, francuski, španski, njemački i italijanski.

Nakon izlaska iz štampe remek djela "Vječnik" (2005.), Društvo pisaca BiH ga je kandidiralo za Nobelovu nagradu. Roman "Vječnik" je oborio sve rekorde u izdavačkoj kući Svjetlost iz Sarajeva, uključujući i Selimovićev "Derviš i smrt". U januaru 2009. godine u izdanji IKD "Šahinpašić" objavljeno je osmo izdanje "Vječnika", a ukupan tiraž svih izdanja je 12.000 primjeraka.

## Nagrade
* za roman Ugursuz dobio je Šestoaprilsku nagradu grada Sarajeva 1969. godine, 
* za televizijsku adaptaciju Ugursuza prvu nagradu za dramski tekst na Bledskom festivalu 1970. godine, 
* za roman Karabeg godišnju nagradu Izdavačkog preduzeća "Svjetlost" 1971. godine, 
* za roman Braća i veziri godišnju nagradu Izdavačkog preduzeća "Veselin Masleša" 1989. 
* za knjigu Knjiga Adema Kahrimana, dodijeljena mu je nagrada Društva pisaca BiH 1992.
* za Izabrana djela I - X, dobio je nagradu Skender Kulenović, 2004.
* za roman "Vječnik" dobio je nagradu Bošnjačke zajednice "Preporod", 2005.
* za roman "Vječnik" Udruženje izdavača i knjižara BiH dodijelilo mu je godišnju nagradu 2005.
* za roman "Vječnik" dodijeljena mu je nagrada Hasan Kaimija, 2006.

## Bibliografija
* Kuća zatvorenih vrata, 1964.
* Najbolji časovničar na svijetu (radio-drama), 1967.
* Pisac i njegova kreatura (radio-drama), 1968.
* Zlatni most (radio-drama), 1968.
* Ugursuz, 1968.
** Zla krev, Odeon, Praha, 1976;
** 3. izd. V. Masleša, Sarajevo, 1982;
** OGURSEZI. Perkhteu Musa Ramadani. Prishtine, Rilindija, 1988;
** Ugursuz, Svjetlost, Sarajevo, 1984/1985;
** Ugursuz, Svjetlost, Sarajevo, 1991;
** Ugursuz, Preporod, Sarajevo, 1996;
** Ugursuz, Svjetlost, Sarajevo, 1997;
** Ugursuz, Publishing, Sarajevo, 1999;
* Karabeg, 1971.
* Priče, 1972.
* Glas koji je pukao o Egidiju (radio-drama), 1974.
* Izvor (radio-drama), 1977.
* Živo i mrtvo, 1978.
* Zmaj od Bosne, 1980.
* Car si ove hevte, 1980.
* Šamili tubakovi, 1984.
* Nakaza i vila, 1986.
* Drame, 1988.
* Kuća bez vrata i druge priče, 1989.
* Braća i veziri, 1989.
* Dva dana u Al-Akru, 1991.
* Knjiga Adema Kahrimana ..., 1992.
* Zambaci moje duše, 1993.
* Izabrana djela I - X.
* Vječnik, 2005.

## Izvori

## Vanjske veze
*